všetkých kútov Zemplína. Každoročnú prezentáciu králikov, hydiny a exotov pripravilo CVČ v spolupráci s miestnou organizáciou Slovenského zväzu chovateľov a prilákala stovky zvedavcov
"Výstava umožňuje našim kolegom a návštevníkom vidieť to najkvalitnejšie a najkrajšie, čo má každý z nás vo svojom chove. Najrozsiahlejšia je expozícia králikov, v ktorej je 180 kusov rôznych druhov a variet, nájsť tu možno 110 holubov a 84 kusov hrabavej hydiny, na ukážku sú tu aj exoty, bažanty, okrasné kačice atď. Celé podujatie slúži nielen na prezentáciu, ale aj výmenu skúseností a nákup nových kusov do chovu," uviedol tajomník výstavy Michal Davala.
Ako dodal, jednotlivé exponáty absolvovali odborné hodnotenie, ktorého výsledkom bolo udelenie 20 čestných cien - desať ich získali králiky, šesť holuby a štyri získali chovatelia hrabavej hydiny. "Ide de facto o generálku na celoštátnu výstavu, ktorá sa čoskoro uskutoční v Nitre a európsku výstavu v Prahe, na ktorú sa mnohí z nás chystajú," vysvetlil M. Davala.
K výstave, ktorá lákala najmä mladé rodiny s deťmi, aj tento rok patrila možnosť zadarmo sa povoziť na poníkoch alebo koči a prezrieť si zvieratká, o ktoré sa starajú deti z krúžkov, fungujúcich pri CVČ Príroda.